4. mai lovet politiet at området Vestli i Oslo var trygt, men lørdag ble Natteravnene angrepet igjen. Også beboerne opplever utrygghet i området.

Natteravnene er urolige over utviklingen på Vestli og Stovner i Oslo, etter at de lørdag ble angrepet av flere personer med stein.

Det var andre gang på tre uker.

Lørdag kveld ble en person skadet etter å ha fått en stein i bakhodet. Mannen ble fraktet til legevakten med ambulanse med kutt i bakhodet.

Men det er ikke bare natteravnene som opplever utrygghet. TV 2 har snakket med flere som bor i området, som sier de er redde. Ingen av dem tør å stille foran kamera, men de forteller at utviklingen har blitt verre.

– Jeg føler at jeg stadig må se meg for. Det er så ille nå at jeg ikke en gang tør å gå på butikken, sier en dame til TV 2.

I slutten av april måtte politiet rykke ut etter at det ble meldt om skyting og bråk mellom ungdommer på Vestli. To personer er siktet, men ingen av dem er pågrepet ennå.

En annen beboer opplyser at hun prøver å unngå mennesker som står samlet.

– Dette er det samme som skjer i enkelte områder i Sverige, sier hun.

– Svært alvorlig

Fredag 4. mai fikk natteravnene igjen klarsignal fra politiet, og patruljeringen ble gjenopptatt. Da hadde politiet ​styrket sin tilstedeværelse i området for å skape trygghet. Men så skjedde steinkastingen igjen.

Generalsekretær i Natteravnene Lars Norbom sier dette er svært beklagelig.

– Det er svært alvorlig at våre frivillige skal bli utsatt for noe sånt. De forteller meg at de tidvis opplever utrygghet, og det tar vi på aller største alvor, sier Norbom, som understreker at Natteravnene ikke ønsker at noen av deres frivillige skal utsettes for risiko.

– Vi skal nå i et møte med politiet for å ta stilling til hvilken aktivitet som skal foregå i dette området, sier han.

Må ta ny vurdering

Leder for enhet øst i Oslo politidistrikt, John Ragnar Lunde, sier de må ta en ny vurdering på om Natteravnene kan patruljere i området.

– En vanlig borger på Vestli kan ferdes trygt. Det vi ser, er at det har vist seg en aggressivitet mot politi og natteravner de siste ukene. Dette må vi komme til livs. Her er vi nødt til å appellere både mot ungdommen og ikke minst foreldrene, sier Lunde.

– Har dere gjort en god nok jobb når dere først sier til Natteravnene at det er trygt, også skjer dette igjen?

– Vi har brukt vanlig metode ved å bruke trusselvurdering for å vurdere denne situasjonen. Nå er vi nødt til å ta opp dette på nytt. Vi er nødt til å gå inn med enda større styrker der oppe, for å få kontroll på situasjonen der, opplyser han.

– Har dette bare gått fra vondt til verre?

– Akkurat nå er det ikke bra, men det må vi som samfunn ta tak i.